1. ปัจจัยความเสี่ยง 

การบริหารความเสี่ยง

บริษัทได้ทำการปรับปรุงผังองค์กร เพื่อให้เกิดประสิทธิภาพในการบริหารความเสี่ยง
โดยจัดตั้งหน่วยงานบริหารความเสี่ยง ซึ่งเป็นหน่วยงานเอกเทศ
ขึ้นตรงต่อคณะกรรมการบริหารความเสี่ยง ซึ่งทำหน้าที่กำหนดนโยบายการบริหารความเสี่ยง
วางแผนกลยุทธ์ รวมถึงผลักดันให้เกิดมาตรการป้องกัน และลดความเสี่ยงที่มีอยู่ในปัจจุบัน
และที่คาดว่าจะเกิดขึ้นในอนาคต โดยแยกประเภทความเสี่ยงเป็น 5 ด้าน ดังนี้

ความเสี่ยงด้านกลยุทธ์

บริษัทยังคงนโยบายการให้สินเชื่อกับภาคธุรกิจที่มีความชำนาญ
และภาคธุรกิจใหม่ที่ผ่านการศึกษาวิจัยในเชิงลึก
พร้อมกับให้ความสำคัญต่อการพัฒนาบุคลากรให้เกิดความชำนาญเฉพาะด้าน
และเกิดความคล่องตัวในการบริหารความเสี่ยง
อย่างไรก็ตามบริษัทยังคงบริหารงานเพื่อสร้างความมั่นใจแก่ผู้ถือหุ้นและผู้ลงทุน
โดยการรักษาระดับเงินกองทุนต่อสินทรัพย์เสี่ยงให้สูงกว่าระดับเฉลี่ยของสถาบันการเงินโดยรวม
โดย ณ วันที่ 31 ธันวาคม 2547 บริษัทดำรงเงินกองทุนต่อสินทรัพย์เสี่ยงจำนวน 14,326 ล้านบาท
คิดเป็นร้อยละ 25.80 สูงกว่าเกณฑ์ของธนาคารแห่งประเทศไทยที่กำหนดไว้ร้อยละ 8

ความเสี่ยงด้านเครดิต

บริษัทได้พัฒนา / ปรับปรุงความน่าเชื่อถือของแบบวัดคุณภาพลูกค้า และแบบจำลอง (Model)
อย่างต่อเนื่อง เพื่อใช้เป็นเครื่องมือวัด และบริหารความเสี่ยงของพอร์ตสินเชื่อ
ให้อยู่ในระดับที่ยอมรับได้และสอดคล้องกับผลตอบแทนที่ได้รับ รวมถึงใช้บริหารพอร์ตโฟลิโอ
ให้มีเสถียรภาพรองรับผลกระทบจากการเปลี่ยนแปลงจากภายนอกได้ดีขึ้น

การรายงานความเสี่ยง ได้มีการปรับปรุงรูปแบบ และเนื้อหา ให้มีความสมบูรณ์ยิ่งขึ้น
สามารถสะท้อนความเสี่ยงที่แท้จริงของบริษัท ได้ในเวลารวดเร็ว
เพื่อให้ผู้บริหารสามารถตัดสินใจได้อย่างเหมาะสม และเหมาะกับปัจจัยความเสี่ยงของเหตุการณ์
นอกจากนี้หน่วยงานบริหารความเสี่ยงได้สอบทานคุณภาพสินเชื่อรายตัว โดยเฉพาะสินเชื่อรายใหญ่
และรายที่มีคุณภาพต่ำกว่ามาตรฐานของบริษัท อย่างใกล้ชิด

ปัจจุบันสินเชื่อของบริษัท ประกอบด้วย สินเชื่อเช่าซื้อร้อยละ 47 ,
สินเชื่อพัฒนาโครงการที่อยู่อาศัยร้อยละ 37 และสินเชื่อธุรกิจร้อยละ 16
มีลูกหนี้ที่งดรับรู้รายได้จำนวน 4,244 ล้านบาท หรือคิดเป็นร้อยละ 11.16 ของเงินให้สินเชื่อรวม

ความเสี่ยงด้านตลาด

เนื่องด้วยปัจจุบันภาวะอัตราดอกเบี้ยมีแนวโน้มเพิ่มขึ้น ซึ่งอาจส่งผลกระทบโดยตรงต่อ
สินทรัพย์และหนี้สินทำให้รายได้ดอกเบี้ยสุทธิเปลี่ยนแปลงไป
บริษัทได้ดำเนินนโยบายในเรื่องของการลดความเสี่ยงทางด้านอัตราดอกเบี้ยได้เป็นอย่างดีเช่นเดียวกับปีที่ผ่านมา
โดยจะพิจารณาได้จากการให้เงินกู้ยืมที่เป็นสินทรัพย์หลักของบริษัท โดย ณ วันที่ 31 ธันวาคม 2547
เงินให้กู้ยืมและลูกหนี้ที่มีอัตราดอกเบี้ยลอยตัวและลูกหนี้ที่ครบกำหนดภายในปี 2548 มีจำนวน
ประมาณ 23,000 ล้านบาท หรือคิดเป็นร้อยละ 40 ของสินทรัพย์ทั้งหมด ซึ่งเป็นสัดส่วนที่ค่อนข้างสูง
เมื่อเทียบกับหนี้สินที่ครบกำหนดภายในปี 2548 ซึ่งมีประมาณร้อยละ 32 ของสินทรัพย์
ดังนั้นภาวะการผันผวนของอัตราดอกเบี้ยจึงไม่ส่งผลกระทบต่อบริษัทมากนัก
โดยเมื่อพิจารณาผลกระทบจากอัตราดอกเบี้ย ถ้าอัตราดอกเบี้ยเปลี่ยนแปลงร้อยละ 1
ดอกเบี้ยรับสุทธิของบริษัท จะได้รับผลกระทบจากการเปลี่ยนแปลงประมาณ 2.6 ล้านบาท
คิดเป็นเพียงร้อยละ 0.09 ซึ่งถือว่าอยู่ในระดับต่ำ และต่ำกว่าเกณฑ์ที่บริษัทตั้งไว้ที่ร้อยละ 10

ในส่วนของความเสี่ยงทางด้านราคา ณ 31 ธันวาคม47 เงินลงทุนในหลักทรัพย์สุทธิ จำนวน 2,714
ล้านบาท มีการกระจายเงินลงทุนออกไปในหลักทรัพย์ประเภทต่างๆ
ประกอบด้วยหลักทรัพย์รัฐบาลและวิสาหกิจ 1,262 ล้านบาท ตราสารหนี้เอกชน 112 ล้านบาท
และหลักทรัพย์หุ้นทุน 1,340 ล้านบาท ซึ่งสอดคล้องตามนโยบายการลงทุนของบริษัท
ในการประเมินความเสี่ยงด้านราคา บริษัทใช้วิธีรายงานมูลค่าตามราคาตลาดประจำวัน
เพื่อเป็นการสะท้อนสภาพที่แท้จริงของการลงทุน
และมีการกำหนดระดับตัดขาดทุนเพื่อจำกัดผลกระทบจากการลดลงของราคาหลักทรัพย์ต่อเงินกองทุนของบริษัท

ความเสี่ยงด้านสภาพคล่อง

บริษัทมีนโยบายในการจัดหาแหล่งเงินทุนระยะยาวเพื่อให้เกิดความสอดคล้องและเหมาะสมกับกลยุทธ์และแผนธุรกิจการให้สินเชื่อและแผนการลงทุน
โดย ณ 31 ธันวาคม 2547 บริษัทมีแหล่งเงินทุนประเภทเงินกู้ยืมและเงินรับฝาก รวมทั้งหุ้นกู้
ที่มีระยะเวลาครบกำหนดคงเหลือมากกว่า 1 ปี ประมาณ 24,300 ล้านบาท หรือคิดเป็นร้อยละ 59
ของเงินกู้ยืมทั้งหมด
นอกจากนี้บริษัทยังได้ตระหนักถึงความเสี่ยงในการพึ่งพิงแหล่งเงินทุนจากตลาดเงินและเงินฝากรายใหญ่
เพื่อหลีกเลี่ยงความเสี่ยงดังกล่าว จึงมีนโยบายขยายฐานลูกค้าเพื่อลดการกระจุกตัว
ซึ่งดำเนินการต่อเนื่องจากปี 2546 โดยบริษัทมีจำนวนบัญชีผู้ฝากเงินในปี 2547
เฉลี่ยเงินฝากบัญชีละ 6 ล้านบาท และลดความเสี่ยงด้วยการดำรงสภาพคล่องไม่ต่ำกว่าร้อยละ 7
ของเงินกู้ยืมสูงกว่าที่กฎหมายกำหนดไว้ร้อยละ 6 ใน ปี 2547
บริษัทมีสินทรัพย์สภาพคล่องเฉลี่ยประมาณร้อยละ 7.78 เพื่อลดความเสี่ยงด้านสภาพคล่อง
จึงจัดให้มีการทบทวน ติดตาม และประเมินสถานการณ์สภาพคล่องอย่างสม่ำเสมอ
โดยประเมินกระแสเงินสดเข้าและออกทั้งในระยะสั้นและระยะยาวในช่วงเวลาต่างๆ
นอกจากนั้นยังได้มีการจัดทำระบบเตือนภัยล่วงหน้าและ แผนฉุกเฉิน กรณีเกิดวิกฤตด้านสภาพคล่อง
โดยจะมีตัวบ่งชี้ที่จะเป็นสัญญาณเตือนภัยในระดับต่างๆกันไป

ความเสี่ยงด้านปฏิบัติการ

บริษัทมีความเชื่อมั่นว่าการบริหารความเสี่ยงด้านปฏิบัติการอย่างมีประสิทธิภาพจะสามารถ
สร้างมูลค่าเพิ่มให้กับผู้ถือหุ้นได้ โดยการปรับปรุงกระบวนการปฏิบัติงานและระบบงาน
รวมถึงการพัฒนาทักษะ ความรู้ ความสามารถของบุคลากร เพื่อลดความสูญเสียจากการปฏิบัติงาน
และเพื่อสร้างชื่อเสียงทางด้านการปฏิบัติงานที่ดีกว่า ซึ่งจะทำให้เกิดความได้เปรียบเชิงแข่งขัน
ดังนั้น บริษัท จึงได้มีการกำหนดนโยบาย ขอบเขต
และแผนกลยุทธ์ในการบริหารความเสี่ยงด้านปฏิบัติการให้สอดคล้องกับนโยบาย เป้าหมาย
และการบริหารความเสี่ยงโดยรวมของบริษัทภายใต้หลักธรรมาภิบาลที่ดี

ในปี 2547 บริษัทได้ดำเนินการพัฒนาการบริหารความเสี่ยงด้านปฏิบัติการในหน่วยงานต่างๆ
เพื่อให้ทุกหน่วยงานตระหนักถึงความเสี่ยงและการบริหารความเสี่ยงในแบบเดียวกัน
จะทำให้เกิดประสิทธิภาพในการบ่งชี้/ประเมินและกำหนดวิธีการจัดการความเสี่ยงที่เหมาะสม

บริษัทได้ตระหนักว่าแนวทางและกระบวนการบริหารความเสี่ยงเป็นปัจจัยพื้นฐานที่สำคัญ
สำหรับเตรียมความพร้อมในการปรับสถานะเป็นธนาคารพาณิชย์ ดังนั้น
บริษัทจึงมีโครงการสำหรับการบริหารความเสี่ยงด้านปฏิบัติการ ดังนี้

1.  โครงการพัฒนาแบบการประเมินและการควบคุมความเสี่ยงด้านปฏิบัติการด้วยตนเอง (Risk
    Control Self Assessment RCSA) เป็นการประเมินความเสี่ยง
    โดยหน่วยงานเจ้าของความเสี่ยงระบุจุดที่เกิดความเสี่ยง
    กำหนดวิธีการบริหารและควบคุมความเสี่ยง
    เพื่อประโยชน์ในการวิเคราะห์ความเสี่ยงเชิงคุณภาพ

2.  โครงการพัฒนาฐานข้อมูลเหตุการณ์ความเสียหาย (Loss Database)
    เป็นการพัฒนาระบบฐานข้อมูลความเสียหายด้านปฏิบัติการ
    เพื่อประโยชน์ในการวิเคราะห์ความเสี่ยงเชิงปริมาณ

3.  โครงการพัฒนาดัชนีชี้วัดความเสี่ยงด้านปฏิบัติการ (Key Risk Indicators)
    เป็นการกำหนดดัชนีชี้วัดความเสี่ยง เพื่อใช้เป็นสัญญาณเตือนล่วงหน้า (Early Warning)
    ในการป้องกันและแก้ไขความเสียหายได้ทันต่อเหตุการณ์

4.  โครงการรายงานความเสี่ยงด้านปฏิบัติการ (Incident Report and Near Miss
    Report)
    เป็นการรายงานเหตุการณ์ที่ทำให้เกิดความสูญเสียและเหตุการณ์ที่เกือบทำให้เกิดความสูญเสีย
    รวมถึงรายงานการปฏิบัติที่ไม่เป็นไปตามกฎระเบียบและข้อบังคับต่างๆ